b'\n_START_ARTICLE_\nModrak\n_START_SECTION_\nOpis\n_START_PARAGRAPH_\nZgornja \xc4\x8deljust pri modraku je dalj\xc5\xa1a od spodnje, v ustih pa ima ve\xc4\x8d vrst majhnih zob. Hrbtna plavut ima enajst bodic in dvanajst \xc5\xbearkov, predrepna plavut pa tri bodice in devet do deset mehkih \xc5\xbearkov. Ob pobo\xc4\x8dnici ima modrak 68 do 70 lusk. Osnovna barva hrbta je modro-siva, boki so srebrni, posuti z majhnimi temnimi pegami. Obi\xc4\x8dajno ima nad prsno plavutjo ve\xc4\x8djo temno pego. Modrak se preko svojega \xc5\xbeivljenjskega okolja pojavlja v ve\xc4\x8d variacijah, zaradi \xc4\x8desar ima veliko sinonimov, pogosto pa ga zamenjujejo tudi z menolo (Spicara smaris).\n_START_SECTION_\nRaz\xc5\xa1irjenost\n_START_PARAGRAPH_\nModrak je raz\xc5\xa1irjen v obalnih vodah vzhodnega Atlantika, Sredozemskega in \xc4\x8crnega morja. V Atlantiku se njegovo \xc5\xbeivljenjsko podro\xc4\x8dje razteza od Maroka in Kanarskih otokov pa vse do Portugalske. Obi\xc4\x8dajno se zadr\xc5\xbeuje na globinah med 30 in 90 metri, najraje na pe\xc5\xa1\xc4\x8denih in blatnih tleh ter med morsko travo.\n_START_SECTION_\nBiologija\n_START_PARAGRAPH_\nModrak se zdru\xc5\xbeuje v jate in se hrani z raznimi majhnimi talnimi nevreten\xc4\x8darji in zooplanktonom. Je hermafrodit, saj so v mladosti vsi modraki samice, kasneje pa spremenijo spol in postanejo samci. Med \xc5\xa1tudijo v Egejskem morju so znanstveniki ugotovili, da se spol spremeni med dol\xc5\xbeinami 14,5 cm in 15 cm ter, da so vsi modraki, dalj\xc5\xa1i od 18 cm, samci. Podobna \xc5\xa1tudija, ki so jo izvedli znanstveniki v osrednjem delu vzhodnega Jadrana je pokazala, da se tam spol modrakov za\xc4\x8dne spreminjati pri dol\xc5\xbeinah med 17,5 in 18 cm ter, da so vsi modraki nad dol\xc5\xbeino 19,8 cm, samci. Samice spolno dozorijo pri dveh letih, drstenje pa poteka v Egejskem morju med marcem in junijem ter med avgustom in oktobrom v zahodnem Sredozemlju. Samec po parjenju v mulj ali pesek izkoplje plitvo jamico, kamor samica odlo\xc5\xbei ikre.'